CELEX: 52011PC0798
Language: mt
Date: 2011-11-21
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1185/2003 dwar it-tneħħija tax-xewka tal-klieb il-baħar abbord ta' bastimenti.

|
			
		
		
		52011PC0798
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1185/2003 dwar it-tneħħija tax-xewka tal-klieb il-baħar abbord ta' bastimenti. /* KUMM/2011/0798 finali - 2011/0364 (COD) */
			
				
		
		
			
			   	MEMORANDUM TA’ SPJEGAZZJONI

1.                      
Kontenut tal-proposta

Ir-Regolament tal-Kunsill (KE)
Nru 1185/2003 dwar it-tneħħija tax-xewka tal-klieb il-baħar
abbord ta' bastimenti [abbord bastimenti][1] jistabbilixxi projbizzjoni ġenerali
għall-prattika tat-tneħħija tax-xewka tal-klieb il-baħar,
meta l-klieb il-baħar titneħħielhom ix-xewka u l-kumplament
tal-kelb il-baħar jintrema fil-baħar. 
Ir-Regolament (KE) Nru 1185/2003
jippermetti lill-Istati Membri biex joħorġu permessi speċjali
għas-sajd li jippermettu l-ipproċessar abbord, meta x-xewka tal-klieb
il-baħar tista’ titneħħa minn ġisimhom. Sabiex ikun
żgurat li l-piż tax-xewk jikkorrispondi għall-kumplament
tal-ġisem, għandu jkun stabbilit proporzjon tal-piż tax-"xewka
mal-karkassa". Madankollu, minħabba li dan l-ipproċessar isir
abbord ta' bastimenti, ix-xewk u l-kumplament tal-ħut jistgħu
jitniżżlu f’portijiet differenti. L-ispetturi għandhom
jiddependu fuq ir-rekords tal-ġurnal ta’ abbord biex jiddeterminaw jekk
l-allokazzjoni tax-xewk kinitx rispettata jew le. F’dawn il-każijiet u
minħabba l-livelli li jvarjaw ta’ kontroll u infurzar fil-portijiet madwar
id-dinja fejn jitniżżlu, it-tneħħija tax-xewka tal-klieb
il-baħar tista’ ssir u filfatt tokkorri, u ħafna drabi hija diffiċli
biex tkun identifikata aħseb u ara ippruvata fi proċeduri legali.
F'dawn iċ-ċirkustanzi, il-ġbir ta' dejta (pereżempju
l-identifikazzjoni ta' speċijiet, l-istruttura tal-popolazzjoni)
bħala bażi ta’ evidenza xjentifika għall-istabbiliment
tal-ġestjoni tas-sajd u l-miżuri ta’ konservazzjoni huwa mxekkel. 
L-UE għandha diversi impenji internazzjonali li jipproteġu
lill-klieb il-baħar, f’konformità mal-Kodiċi ta’ Kondotta għal
Sajd Responsabbli tal-Organizzazzjoni tan-Nazzjonijiet Uniti u b’mod
partikolari skont il-Pjan Internazzjonali ta’ Azzjoni dwar il-Klieb
il-Baħar (IPAO-Sharks) adottat mill-FAO fl-1999. L-IPOA tal-FAO kien
il-bażi għall-Komunikazzjoni tal-Kummissjoni tal-2009 dwar Pjan ta’
Azzjoni tal-Komunità Ewropea għall-Konservazzjoni u l-Ġestjoni
tal-Klieb il-Baħar[2]
meta l-Unjoni impenjat ruħha li tadotta l-miżuri neċessarji
kollha għall-konservazzjoni tal-klieb il-baħar u biex timminimizza
l-iskart u r-rimi minn qabdiet tal-klieb il-baħar. Il-Kunsill approva
l-approċċ kumplessiv u l-objettivi speċifiċi tal-Unjoni kif
stabbiliti f’dik il-Komunikazzjoni[3].
It-tneħħija tax-xewka tal-klieb il-baħar qed tkun indirizzata
minn xi Organizzazzjonijiet Reġjonali tal-Ġestjoni tas-Sajd,
pereżempju l-Kummissjoni Internazzjonali għall-Konservazzjoni
tat-Tonn tal-Atlantiku (ICCAT) u l-Kummissjoni dwar it-Tonn tal-Oċean
Paċifiku (IOTC) fejn l-użu ta’ proporzjonijiet bħala strument li
juri li t-tneħħija tax-xewka tal-klieb il-baħar ma ssirx, huwa
meqjus problematiku f’termini ta’ kontroll u effiċjenza. Ħafna xjentisti
ta’ dawn l-organizzazzjonijiet jiffavorixxu b’mod ċar it-tniżżil
l-art ta’ klieb il-baħar bix-xewka tagħhom imwaħħla ma’
ġisimhom b’mod naturali.
Il-Kumitat Xjentifiku, Tekniku u Ekonomiku
tas-Sajd (STECF), filwaqt li jirrikonoxxi l-problema tat-tneħħija
tax-xewka tal-klieb il-baħar, huwa tal-fehma li l-ispeċijiet Elasmobranchii
għandhom jitniżżlu l-art bix-xewka/il-ġwienaħ
imwaħħla. 
Għalhekk, sabiex ikunu żgurati
ġestjoni tajba u konservazzjoni tal-istokkijiet tal-klieb il-baħar,
xieraq li dan ir-Regolament ikun emendat. 

2.                      
RIŻULTATI TAL-KONSULTAZZJONIJIET MAL-PARTIJIET
INTERESSATI U L-VALUTAZZJONIJIET TAL-IMPATT

Il-Kummissjoni Ewropea organizzat
konsultazzjoni pubblika mal-partijiet ikkonċernati u l-pubbliku
ġenerali bejn il-15 ta’ Novembru 2010 u
l-21 ta’ Frar 2011, sabiex tinġabar informazzjoni dwar
l-iktar mod adattat li bih għandu jkun emendat ir-Regolament tal-Kunsill
(KE) Nru 1185/2003. Ir-riżultati tal-konsultazzjoni juru li
l-approċċ “ix-xewka tibqa’ mwaħħla” huwa meqjus bħala
l-għażla preferita. Saret valutazzjoni tal-impatt.

3.                      
ELEMENTI LEGALI TAL-PROPOSTA

L-azzjoni ewlenija hija li jkun emendat
ir-Regolament tal-Kunsill (KE) Nru 1185/2003, fuq il-bażi legali
tal-Artikolu 43(2) tat-Trattat dwar il-Funzjonament tal-Unjoni Ewropea. 
Il-proposta taqa’ taħt il-kompetenza
esklussiva tal-Unjoni Ewropea u l-prinċipju tal-proporzjonalità huwa
rrispettat.
L-istrument propost huwa Regolament
tal-Parlament Ewropew u tal-Kunsill minħabba li mezzi oħrajn ma
jkunux adegwati, abbażi li Regolament għandu jkun emendat minn
Regolament.

4.                      
IMPLIKAZZJONIJIET BAĠITARJI

Din il-miżura ma tinvolvi l-ebda nefqa
addizzjonali tal-Unjoni.
2011/0364 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE) Nru 1185/2003
dwar it-tneħħija tax-xewka tal-klieb il-baħar abbord ta'
bastimenti.
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 43(2)
tiegħu,
Wara li kkunsidraw il-proposta
mill-Kummissjoni Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew
Filwaqt li jaġixxu skont
il-proċedura leġiżlattiva ordinarja,
Billi:
(1)              
Ir-Regolament tal-Kunsill (KE) Nru 1185/2003
dwar it-tneħħija tax-xewka tal-klieb il-baħar abbord ta'
bastimenti[4]
jistabbilixxi projbizzjoni ġenerali għall-prattika
tat-tneħħija tax-xewka tal-klieb il-baħar, meta l-klieb
il-baħar titneħħielhom ix-xewka u l-kumplament tal-ħut
jintrema fil-baħar. 
(2)              
Il-ħut li jappartjeni għall-grupp
tassonomiku Elasmobranchii, inklużi l-klieb il-baħar,
ir-rebekkini u r-raj ġeneralment huma vulnerabbli ħafna
għas-sajd eċċessiv minħabba l-karatteristiċi
taċ-ċiklu tal-ħajja tagħhom billi jikbru bil-mod,
jimmaturaw tard, u jkollhom għadd żgħir ta' friegħ.
Fis-snin riċenti, xi popolazzjonijiet tal-klieb il-baħar kienu
ħafna fil-mira u kienu mhedda serjament speċjalment minħabba
ż-żieda drammatika fid-domanda għall-prodotti tal-klieb
il-baħar, speċjalment ix-xewk.
(3)              
Ir-Regolament (KE) Nru 1185/2003 jippermetti
lill-Istati Membri biex joħorġu permessi speċjali għas-sajd
li jippermettu l-ipproċessar abbord, meta x-xewka tal-klieb il-baħar
tista’ titneħħa minn ġisimhom. Sabiex ikun żgurat li
l-piż tax-xewka jkun jikkorrispondi għall-ġisem tal-ħuta,
għandu jkun stabbilit proporzjon "xewka mal-karkassa",
madankollu, wara operazzjonijiet ta’ pproċessar, ix-xewk u l-kumplament
tal-ħut jistgħu jitniżżlu l-art f’portijiet differenti.
F’dawn il-każijiet, l-użu tal-proporzjoni ma jibqax effettiv u
jagħti lok biex tokkorri t-tneħħija tax-xewka tal-klieb
il-baħar. F’dawn iċ-ċirkustanzi, il-ġbir tad-dejta,
pereżempju: l-identifikazzjoni tal-ispeċijiet, l-istruttura
tal-popolazzjonijiet, il-bażi ta’ konsulenza xjentifika
għall-istabbiliment ta’ miżuri ta’ konservazzjoni tas-sajd, hija
mxekkla. 
(4)              
Fl-1999, l-Organizzazzjoni tal-Ikel u l-Agrikoltura
(FAO) tan-Nazzjonijiet Uniti adottat il-Pjan ta’ Azzjoni Internazzjonali
għall-Konservazzjoni u l-Ġestjoni tal-Klieb il-Baħar, li kien
il-bażi għall-Komunikazzjoni tal-Kummissjoni tal-2009 dwar Pjan ta’
Azzjoni tal-Komunità Ewropea għall-Konservazzjoni u l-Ġestjoni
tal-Klieb il-Baħar[5]
fejn l-Unjoni impenjat ruħha li tadotta l-miżuri neċessarji
kollha għall-konservazzjoni tal-klieb il-baħar u biex timminimizza
l-iskart u r-rimi minn qabdiet tal-klieb il-baħar. Il-Kunsill approva
l-approċċ kumplessiv u objettivi speċifiċi tal-Unjoni kif
stabbiliti f’dik il-Komunikazzjoni[6].

(5)              
Il-Kumitat Xjentifiku, Tekniku u Ekonomiku tas-Sajd
(STECF), jirrikonoxxi l-problema tat-tneħħija tax-xewka tal-klieb
il-baħar, u jitlob li din titwaqqaf mingħajr eżenzjonijiet, u
huwa tal-fehma li l-ispeċijiet Elasmobranchii għandhom
jitniżżlu bix-xewka/il-ġwienaħ imwaħħla. 
(6)             
L-Organizzazzjonijiet Reġjonali
tal-Ġestjoni tas-Sajd qegħdin jindirizzaw dejjem iktar din
il-kwistjoni tat-tneħħija tax-xewka tal-klieb il-baħar u l-korpi
xjentifiċi tagħhom qed jagħtu preferenza
għat-tniżżil ta’ klieb il-baħar li jkollhom ix-xewka
mwaħħla b’mod naturali mal-kumplament ta’ ġisimhom. 
(7)              
            Fl-2010-2011, bħala parti
mill-eżerċizzju meħtieġ tal-valutazzjoni tal-impatt,
il-Kummissjoni Ewropea għamlet konsultazzjoni pubblika sabiex tiġbor
informazzjoni dwar l-iktar mod xieraq li bih ir-Regolament (KE)
Nru 1185/2003 għandu jkun emendat. Il-konklużjoni tal-valutazzjoni
tal-impatt hija li r-Regolament għandu jkun emendat sabiex il-klieb
il-baħar kollha għandhom jitniżżlu bix-xewka tagħhom
imwaħħla. Huwa neċessarju u xieraq għall-kisba tal-objettiv
bażiku tal-konservazzjoni tal-istokkijiet tal-klieb il-baħar u fl-isfond
tal-eżitu tal-konsultazzjoni pubblika li r-Regolament (KE)
Nru 1185/2003 ikun emendat kif xieraq;
ADOTTAW DAN IR-REGOLAMENT:
Artikolu 1
Ir-Regolament (KE) Nru 1185/2003 huwa
emendat kif ġej: 
(1)              
Il-punt 3 tal-Artikolu 2 huwa
mħassar;
(2)              
Il-paragrafu 1a li ġej
jiddaħħal wara l-paragrafu 1 tal-Artikolu 3:
“1a. Mingħajr ħsara
għall-paragrafu 1 u sabiex ikun iffaċilitat il-ħżin
abbord, ix-xewk tal-klieb il-baħar jista’ jitqatta’ f’biċċiet u
jintewa kontra l-karkassa.” 
(3)              
L-Artikolu 4 huwa mħassar.
(4)              
L-Artikolu 5 huwa mħassar.
(5)              
L-Artikolu 6 huwa sostitwit b'dan li ġej:
“Artikolu 6
Rapporti
1.                      
Meta bastiment tas-sajd li jtajjar bandiera ta’
Stat Membru jaqbad, iżomm abbord, jittrażborda jew iħott klieb
il-baħar, l-Istat Membru tal-bandiera għandu jibgħat
lill-Kummissjoni mhux iktar tard mill-1 ta’ Mejju, rapport annwali
komprensiv dwar l-implimentazzjoni ta’ dan ir-Regolament matul is-snin
preċedenti. Ir-rapport għandu jiddeskrivi l-monitoraġġ
tal-konformità tal-bastimenti mar-Regolament u l-miżuri ta’ infurzar li
jkunu ħadu l-Istati Membri fil-każijiet ta’ nuqqas ta’ konformità.
B’mod partikolari, għandha tkun ipprovduta l-informazzjoni li ġejja: 
–     
L-għadd ta’ tniżżil l-art ta’ klieb
il-baħar; 
–     
L-għadd ta’ spezzjonijiet imwettqa;
–     
L-għadd u n-natura ta’ każijiet ta’
nuqqas ta’ konformità identifikati, inkluża identifikazzjoni
sħiħa tal-bastiment(i) involut(i).
2.                      
Wara li l-Istati Membri jkunu bagħtu t-tieni
rapport annwali tagħhom f'konformità mal-paragrafu 1, il-Kummissjoni
għandha, mhux aktar tard mill-1 ta' Jannar 2016 tirrapporta
lill-Parlament Ewropew u lill-Kunsill dwar it-tħaddim ta' dan
ir-Regolament u l-iżviluppi internazzjonali f'dan il-qasam.”
Artikolu 2
Dħul fis-seħħ
Dan ir-Regolament għandu jidħol
fis-seħħ fis-seba’ jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea. 
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               ĠU L
167, 4.7.2003, p. 2.
[2]               COM(2009) 40.
[3]               UE CO 7723/09
tas-17 ta’ Marzu 2009.
[4]               ĠU L
167, 4.7.2003, p. 2.
[5]               COM(2009) 40.
[6]               UE
CO 7723/09 tas-17 ta’ Marzu 2009.